32006D0802
L 329/34
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 23 ноември 2006 година
за одобряване на плановете за ликвидиране на класическа чума по свинете при диви свине и относно спешна ваксинация на тези свине срещу тази болест в Румъния
(нотифицирано под номер C(2006) 5426)
(текст от значение за ЕИП)
(2006/802/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на България и Румъния, и по-специално член 4, параграф 3 от него,
като взе предвид Акта за присъединяване на България и Румъния, и по-специално член 42 от него,
като взе предвид Директива 2001/89/ЕО на Съвета от 23 октомври 2001 г. относно мерки на Общността за борба с класическата чума по свинете (1), и по-специално втора алинея от член 16, параграф 1, втора алинея от член 19, параграф 3 и четвърта алинея от член 20, параграф 2 от нея,
като има предвид, че:
(1)
Директива 2001/89/ЕО въвежда минимални мерки на Общността за борба с класическата чума по свинете. Тези мерки включват разпоредбата, че държавите-членки трябва да изпратят до Комисията, след потвърждение на първия случай на класическа чума по свинете при диви свине, план с мерки за ликвидиране на тази болест. Тези мерки също така предвиждат спешно ваксиниране на диви свине и на стопанствата със свине.
(2)
През 2006 г. класическа чума по свинете се срещаше при диви свине и свине в стопанства със свине в Румъния.
(3)
Като се вземе предвид присъединяването на Румъния, мерките които се отнасят до ситуацията по отношение на класическата чума по свинете в тази страна следва да се предвидят на общностно равнище.
(4)
Румъния изготви програма за наблюдение и борба с класическата чума по свинете в цялата територия на страната. Тази програма е в ход и досега.
(5)
Румъния също така изпрати до Комисията за одобрение на 27 септември 2006 г. план за ликвидиране на класическата чума по свинете при диви свине и план за спешно ваксиниране на диви свине срещу тази болест на цялата територия на Румъния.
(6)
В допълнение на това Румъния изпрати до Комисията на 27 септември 2006 г. план за ликвидирането на класическата чума по свинете, план за спешно ваксиниране на свине в големи стопанства със свине с маркерна ваксина и план за спешна ваксинация за ваксиниране на свине в по-малки стопанства със свине с жива конвенционална ваксина.
(7)
Тези планове, изпратени от Румъния, са разгледани от Комисията и се установи, че съответстват на Директива 2001/89/ЕО.
(8)
В интерес на здравето на животните Румъния трябва да гарантира ефективно прилагане на тази мерки, по-специално чрез установяване на напълно функционални национални и местни контролни центрове за болестта, както е предвидено в пановете, изпратени на 27 септември 2006 г.
(9)
Поради това ендемично присъствие на класическа чума по свинете на територията на Румъния Комисията прие Решение 2006/779/ЕО на Комисията от 14 ноември 2006 г. относно временни контролни мерки за здравето на животните по отношение на класическата чума по свинете в Румъния (2), които да се прилагат от датата на влизане в сила на Договора за присъединяване на България и Румъния.
(10)
Определените в Решение 2006/779/ЕО мерки забраняват, inter alia, изпращане на свинско месо, продукти от свинско месо и продукти и заготовки, които съдържат свинско месо от Румъния до другите държави-членки. За тази цел това месо и тези продукти трябва да се отбелязват със специално маркиране. Също така, подходящо е прясното месо, произведено от свине, които са ваксинирани по време на спешната ваксинация, в съответствие с настоящото решение, да се отбелязва със същото маркиране, както и да се определят разпоредби за изпращане на такова месо на пазара.
(11)
С оглед на присъединяването на Румъния предвидените в настоящото решение мерки се одобряват като временни мерки, които се прилагат от датата на присъединяването за срок от девет месеца.
(12)
Предвидените в настоящото решение мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
План за ликвидиране на класическата чума при диви свине
Одобрява се планът, изпратен от Румъния до Комисията на 27 септември 2006 г., за ликвидиране на класическата чума при диви свине в областта, посочена в точка 1 от приложението.
Член 2
План за спешна ваксинация срещу класическата чума по свинете при диви свине
Одобрява се планът, изпратен от Румъния до Комисията на 27 септември 2006 г., за спешно ваксиниране срещу класическа чума по свинете при диви свине в областта, определена в точка 2 от приложението.
Член 3
План за спешно ваксиниране срещу класическа чума по свинете при диви свине в стопанства със свине с маркерна ваксина
Одобрява се планът, изпратен от Румъния до Комисията на 27 септември 2006 г., за спешно ваксиниране срещу класическа чума по свинете при диви свине в стопанства със свине с маркерна ваксина в областта, определена в точка 3 от приложението.
Член 4
План за спешно ваксиниране срещу класическа чума по свинете при диви свине в стопанства със свине с жива конвенционална ваксина
Одобрява се планът, изпратен от Румъния до Комисията на 27 септември 2006 г., за спешно ваксиниране срещу класическа чума по свинете при диви свине в стопанства със свине с жива конвенционална ваксина в областта, определена в точка 4 от приложението.
Член 5
Задължения на Румъния относно свинското месо
Румъния гарантира, че свинско месо, получено от свине:
а)
които са ваксинирани с маркерна ваксина в съответствие с член 3 се ограничава до националния пазар и не се изпраща до други държави-членки;
б)
които са ваксинирани в съответствие с членове 3 и 4 от настоящото решение се маркират със специално здравно или идентифициращо маркиране, което не може да се обърка с печата на Общността, съгласно член 4 от Решение 2006/779/ЕО;
в)
които са ваксинирани с жива конвенционална ваксина в съответствие с член 4 се ограничават за частно домашно консумиране или за пряка доставка от производителя в малки количества до крайния потребител или на местния пазар в някои общини и не се изпращат в други държави-членки.
Член 6
Задължения на Румъния за информиране
Румъния гарантира, че всеки месец на Комисията и на държавите-членки се предоставя информация относно прилагането на плана за спешно ваксиниране на свине, съгласно членове 3 и 4, както следва:
а)
броят на ваксинираните свине, броят на дозите използвана ваксина и броят на стопанствата, където са ваксинирани свинете;
б)
броят на закланите свине и списък с кланиците, където са заклани свинете;
в)
броят и характерът на тестовете за наблюдение, които са извършени за контрол на ваксинацията и резултатите от такива тестове.
Член 7
Мерки за изпълнение, приети от Румъния
Румъния предприема необходимите мерки, за да се съобрази с настоящото решение и публикува тези мерки. Румъния незабавно информира Комисията относно това.
Член 8
Прилагане
Настоящото решение се прилага при условие и от датата на влизане в сила на Договора за присъединяване на България и Румъния.
Прилага се за период от 9 месеца.
Член 9
Адресати
Адресати на настоящото решение са държавите-членки.
Съставено в Брюксел на 23 ноември 2006 година.